Christianssands Bryggeri

Christianssands Bryggeri (CB) er et norsk bryggeri som ligger i Setesdalsveien 17 like utenfor bysentrum i Kristiansand, og ble etablert i 1859. 
Bryggeriet skal legges ned i løpet av 2023.


== Historie ==
Byggingen av bryggeriet startet i 1856 av konsul Ole Jacob Mørch. I 1859 måtte han selge anlegget, sammen med resten av sine foretak som følge av trange tider etter Krimkrigen. Det ble kjøpt av konsul Jørgen Christiansen for 22 000 specidaler, og han fullførte byggingen og satte i gang produksjon høsten 1859. Kristiansand hadde på den tiden ca. 11 000 innbyggere og bryggeriet ble raskt en utmerket forretning. 
Familien Christiansen drev bryggeriet i fem generasjoner frem til 1964. Da ble aksjene solgt til Tou Bryggeri i Stavanger. Christianssands Bryggeri har etter dette hatt flere eiere, investorgruppen Sørlandsvekst, det svenske bryggeriet Spendrups, og fra våren 1999 har Christianssands Bryggeri vært en del av Hansa Borg Bryggerier AS. 
Alle bryggeriets produkter lages av artesisk vann fra Christian IVs kilde. Kilden ble funnet i 1932, en svært tørr sommer, hvor bryggeriets rørlegger gikk rundt med ønskekvisten. På 32 meters dyp fant han krystallklart og 100% rent vann, som holder en jevn temperatur på 9–10 ℃ sommer som vinter.
Bryggeriet støttes av venneforeningen CB-ølets venner, en forening stiftet 18. mai 1988 for blant annet å bidra til bevaringen av det lokale bryggeriet, samt spre informasjon og kunnskap om CB-ølets kulturelle betydning.Den 28. februar 2022 bestemte Hansa Borg i et styremøte at driften av Christanssands Bryggeri i Kristiansand skal legges ned, begrunnet med at kostnaden for å bygge om for bærekraftig produksjon ikke var gunstig. Produksjonen av CB-ølet skal flyttes til bryggeriene i Bergen og Sarpsborg, og avviklingen av Christianssands Bryggeri skal skje innen 10 til 18 måneder.


=== Årsoversikt ===
1856: Christianssands Bryggeri ble påbegynt.
1859: Bryggeriet ble overtatt av konsul Jørgen Christiansen. Han fullførte byggingen og satte i gang produksjon høsten samme år.
1932: Det ble funnet en kilde med arktisk vann under bryggeriet.
1988: Venneforeningen CB-ølets venner ble stiftet. Et av formålene med forening er å bevare det lokale bryggeriet.
1964: Familien Christiansen solgte Bryggeriet til Tou Bryggeri i Stavanger.
1990: Christianssands Bryggeri er igjen selvstendig.
1999: CB ble en del av Hansa Borg Bryggerier AS.
2009: Bryggeri feiret bryggeriet 150 år.
Høsten 2011 fikk bryggeriet bokskolonne, og tapping av CB-øl på boks ble gjort for første gang i Kristiansand. 
2022: Christianssands Bryggeri skal legges ned etter over 160 år i drift.


== Produkter ==

Christianssands Bryggeri er også kjent for sin julebrus som etterspørres av «emigrerte» sørlendinger over hele landet. Brusen har en gyllen brun farge.
Julebrus
Juleøl
Pils


==== Tidligere Produkter ====
Christians mineralvann
Christians Kildevann


== Hansa Borg bryggerier ==
Christiansands bryggeri  sammen med Hansa bryggeri i Bergen, Borg bryggeri i Sarpsborg, Nøgne Ø fra Grimstad og Olden Brevatn i Oldedalen utgjør Hansa Borg Bryggerier, som er Norges nest største bryggerigruppe etter det Carlsberg-eide Ringnes.
Familien Egenæss i Sarpsborg har siden 1905 eid Borg Bryggerier. Gjennom selskapet Borg Holding AS, eide Egenæss 75 % av aksjene i Hansa Borg Bryggerier AS, fram til 2022 da Royal Unibrew kjøpte 100 % av aksjene .


== Referanser ==


== Eksterne lenker ==
Christianssands Bryggeri på Hansa Borg Bryggeriers hjemmesider
Christianssands Bryggeri, produkter
Arkiv etter Christianssands Bryggeri hos Statsarkivet i Kristiansand
Hjemmeside for CB-ølets venner